Terwyl meer as 10% van Gauteng-inwoners Afrikaans as eerste taal gebruik, is daar sedert 2014 uit die 52 nuwe skole wat in die provinsie gebou is, slegs een wat Afrikaans as onderrigmedium bied. Slegs sewe van die nuwe skole bied onderrig in tale anders as Engels.
Hierdie toedrag van sake weerspieël die vyandigheid van die LUR vir Onderwys in Gauteng, Panyaza Lesufi, jeens Afrikaanse skole en onderrig in Afrikaans in enige skool, soos wel deeglik geblyk het uit die omstrede Hoërskool Overvaal in Vereeniging vroeër vanjaar.
Die maatskappy Stadio, wat 'n filiaal is van Curro Holdings van private skolefaam, het aangekondig dat hul beplanning in gevorderde stadium is om 'n universiteit met volwaardige kampus op 7,8 ha grond in Phesantekraal by Kaapstad te bou. Konstruksie begin in Maart 2019 en die universiteit sal na verwagting sy deure in Februarie 2021 open met akkommodasie vir 5 000 studente.
Die universiteit gaan o.a. kursusse in opvoeding, die handel, regte en kreatiewe bedrywe aanbied en volgens uitvoerende hoof dr. Chris van die Merwe word beoog om die inrigting uiteindelik uit te brei na 'n “multiversiteit” vir 100 000 studente met onderrig óf op kampus of afstandsonderrig. Stadio is reeds geakkrediteer om 'n doktorsgraad in Administrasie (DBA) aan te bied, terwyl akkreditasie vir nog twee doktorsgrade afgewag word.